Rådets konklusioner

af 18. november 1999

om bekæmpelse af tobaksforbruget

(2000/C 86/03)

RÅDET FOR DEN EUROPÆISKE UNION,

1. SOM UNDERSTREGER, at det i traktatens artikel 152 fastsættes, at der skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter, og at der defor bør tages hensyn til sundhedsrisiciene i alle spørgsmål vedrørende tobak, herunder afgørelser vedrørende det indre marked, afgifter og landbrug;

2. SOM ERINDRER OM Rådets resolution af 26. november 1996 om begrænsning af rygning i Det Europæiske Fællesskab(1), der indeholder en oversigt over de aktioner, der er iværksat på dette område, og afstikker retningslinjer for yderligere tiltag;

3. SOM ERINDRER OM direktivet om fjernsyn uden grænser og direktiverne om henholdsvis mærkning og tjæreindhold samt om vedtagelsen af Europa-Parlamentets og Rådets direktiv 98/43/EF af 6. juli 1998 om indbyrdes tilnærmelse af medlemsstaternes love og administrative bestemmelser om reklame for tobaksvarer og sponsorering til fordel for disse(2);

4. SOM ERINDRER OM Rådets forordning (EØF) nr. 2075/92 af 30. juni 1992 om den fælles markedsordning for råtobak(3), hvormed der oprettes en fællesskabstobaksfond, og Kommissionens forordning (EØF) nr. 2427/93 af 1. september 1993 om gennemførelsesbestemmelser til Rådets forordning (EØF) nr. 2075/92 for så vidt angår fællesskabsfonden for forskning og oplysning inden for tobak(4);

5. SOM TAGER HENSYN TIL meddelelsen fra Kommissionen af 18. december 1996 om Fællesskabets nuværende og foreslåede rolle i bekæmpelsen af tobaksforbruget;

6. NOTERER SIG Kommissionens beretning af 8. september 1999 om, hvilke fremskridt der er gjort for beskyttelse af folkesundheden mod skadevirkninger af tobaksforbrug;

7. HILSER MED TILFREDSHED, at Kommissionen vil fremsende et forslag om styrkelse og supplering af de eksisterende bestemmelser i direktiverne om mærkning af og indhold i tobaksvarer;

8. MÆRKER SIG, at der fortsat er væsentlige forskelle mellem medlemsstaternes politikker for kontrol med tobak;

9. FINDER, at bekæmpelsen af tobaksforbruget bør være et af de prioriterede mål for Fællesskabets og medlemsstaternes politikker og aktiviteter;

10. UNDERSTREGER betydningen af at koncentrere indsatsen om de prioriterede områder, der peges på i Kommissionens beretning, nemlig forebyggelse af rygning, bistand til rygere, der ønsker at holde op med at ryge, samt beskyttelse mod passiv rygning, og UNDERSTREGER, at unge og kvinder bør prioriteres særlig højt i forbindelse med sådanne tiltag;

11. UNDERSTREGER behovet for at udvikle en samlet strategi, der omfatter følgende:

- et effektivt system til overvågning af tobaksforbruget og tobakspolitikkerne og virkningerne heraf i hele Fællesskabet samt gennemførelsen af fællesskabslovgivningen

- en samordnet vifte af forskellige EF-instrumenter og -aktiviteter på alle relevante politikområder

- et styrket samarbejde mellem medlemsstaterne

- internationalt samarbejde med navnlig Verdenssundhedsorganisationen;

12. UNDERSTREGER i den forbindelse betydningen af den planlagte rammekonvention om tobakskontrol, som der på den 52. samling i Verdenssundhedsorganisationen i 1999 var enighed om at påbegynde udarbejdelsen af;

13. TILSKYNDER MEDLEMSSTATERNE TIL aktivt at støtte denne samlede strategi gennem de foranstaltninger, de træffer, og forelægge Kommissionen regelmæssige og udtømmende oplysninger;

14. OPFORDRER KOMMISSIONEN TIL at bidrage til den samlede strategi ved at

- fremsætte forslag til en henstilling fra Rådet om beskyttelse mod passiv rygning på offentlige steder og på arbejdspladserne

- indarbejde aktiviteter med henblik på at nedbringe tobaksforbruget i den fremtidige handlingsplan for folkesundhed under hensyn til resultaterne af midtvejsevalueringerne

- støtte udvekslingen af oplysninger mellem medlemsstaterne vedrørende de bedste metoder og erfaringer i forbindelse med nedbringelse af tobaksforbruget

- sikre, at de fællesskabsmidler, der er afsat til forebyggende aktiviteter på tobaksområdet fra Fællesskabets tobaksfond, anvendes effektivt i samarbejde med nationale sundhedsmyndigheder

- undersøge mulighederne for initiativer til beskyttelse af mindreårige, herunder bestemmelser om salgsbetingelser og salg via elektronisk handel (Internet) og automater

- styrke samarbejdet mellem sundhedsområdet og andre områder som f.eks. det indre marked og landbrugsområdet med henblik på at sikre et højt sundhedsbeskyttelsesniveau på disse områder

- undersøge foranstaltninger i forbindelse med afgifter på tobak, der skal sikre, at afgifterne reelt bidrager til at nedbringe tobaksforbruget og forebygge bedrageri og smugling

- fremme foranstaltninger vedrørende kontrol med tobak i forbindelse med samarbejdet med ansøgerlandene

- undersøge mulighederne for at lade tobakskontrolforanstaltninger indgå i den nye transatlantiske dagsorden og i sundhedssamarbejdet med Canada;

15. OPFORDRER KOMMISSIONEN TIL at foretage en opfølgning af udviklingen på dette område og om nødvendigt foreslå nye foranstaltninger samt til hvert andet år at aflægge rapport om arbejdet og de opnåede resultater.

(1) EFT C 374 af 11.12.1996, s. 4.

(2) EFT L 213 af 30.7.1998, s. 9.

(3) EFT L 215 af 30.7.1992, s. 70. Senest ændret ved forordning (EF) nr. 660/1999 (EFT L 83 af 27.3.1999, s. 10).

(4) EFT L 223 af 2.9.1993, s. 3. Senest ændret ved forordning (EF) nr. 1620/95 (EFT 154 af 5.7.1995, s. 12).